b'\n_START_ARTICLE_\nBruno Senna\n_START_SECTION_\nDirka\xc5\xa1ka kariera\n_START_PARAGRAPH_\nBruno Senna je ne\xc4\x8dak trikratnega svetovnega prvaka Formule 1 in v sezoni 1994 smrtno ponesre\xc4\x8denega, Ayrtona Senne, s katerim se je v rani mladosti veliko dru\xc5\xbeil, ve\xc4\x8dkrat sta skupaj tudi dirkala v kartingu. Istega leta se je v motoristi\xc4\x8dni nesre\xc4\x8di smrtno ponesre\xc4\x8dil \xc5\xa1e Brunov o\xc4\x8de, Fl\xc3\xa1vio Lalli, zato mu je dru\xc5\xbeina prepovedala ukvarjanje z moto\xc5\xa1portom. Tako je lahko za\xc4\x8del s svojo kariero \xc5\xa1ele ob polnoletnosti (v Braziliji je pri 21-ih letih), kar je pomenilo veliko pomanjkanje dirka\xc5\xa1kih izku\xc5\xa1enj glede na sovrstnike. Pri dirka\xc5\xa1ki karieri mu pomaga Gerhard Berger, mo\xc5\xa1tveni kolega Ayrtona Senne pri McLarnu in njegov dober prijatelj._NEWLINE_Leta 2004 je Bruno Senna nastopil na \xc5\xa1estih dirkah britanske serije Formule BMW, na kateri je osvojil \xc5\xa1est prvenstvenih to\xc4\x8dk. V sezoni 2005 je nastopal v prvenstvu Britanske Formula 3 v mo\xc5\xa1tvu R\xc3\xa4ikk\xc3\xb6nen Robertson Racing. Osvojil je tri uvrstitve na stopni\xc4\x8dke in deseto mesto v prvenstvu. V naslednji sezoni 2006 pa je s petimi zmagami osvojil peto mesto v prvenstvu. Za sezono 2007 se je preselil v mo\xc5\xa1tvo Arden International serije GP2. Z zmago in \xc5\xa1e dvema uvrstitvama na stopni\xc4\x8dke je osvojil osmo mesto v prvenstvu. V naslednji sezoni 2008 se je z Giorgiem Pantanom boril za naslov prvaka, toda z dvema zmagama in \xc5\xa1e \xc5\xa1tirimi uvrstitvami na stopni\xc4\x8dke je osvojil drugo mesto v prvenstvu. Bil je v igri za sede\xc5\xbe pri mo\xc5\xa1tvu Formule 1, Brawn GP, za sezono 2009, toda Ross Brawn se je raje odlo\xc4\x8dil za izku\xc5\xa1enega Rubensa Barrichella, mo\xc5\xa1tvo je nato osvojilo dvojno krono. Leta 2009 je nastopil na dirki za 24 ur Le Mansa, kjer pa je s sotekmovalcema odstopil._NEWLINE_30. oktobra 2009 je Senna oznanil, da je podpisal pogodbo z novim mo\xc5\xa1tvom Formule 1, Hispania Racing, za sezono 2010.\n_START_SECTION_\nDirka\xc5\xa1ki rezultati\n_START_PARAGRAPH_\n(legenda) (odebeljene dirke pomenijo najbolj\xc5\xa1i \xc5\xa1tartni polo\xc5\xbeaj, po\xc5\xa1evne pa najhitrej\xc5\xa1i krog)'